**René Bjerregaard Nielsen**

René Bjerregaard Nielsen er født 1976. I 2004 uddannet trompetist samt musikpædagog fra Det Kongelig Danske Musikkonservatorium i København. Modtog sideløbende konservatoriestudierne direktionsundervisning ved docent Frans Rasmussen. Ved konkurrence i december 2003 vandt René stillingen som Musikdirigent for Slesvigske Musikkorps der er et af Forsvarets tre tilbageværende professionelle musikkorps. Herved blev han den yngste fastansatte Musikdirigent til dato.

I 2013 og 2014 dirigerede han orkestret i Fredericia Teaters anmelderroste opsætning af Aladdin-*the Musical* og Den Lille Havfrue- *the Musical* på Operaen i København. Forestillingerne er blevet set af mere end 200.000 publikummer.

Fra Januar 2016 tiltrådte René stillingen som Musikdirigent ved Prinsens Musikkorps og debuterede samme år ved Forsvarets Stabsmusikkorps i Oslo.

Udover virket ved musikkorpset har René engagementer ved Den Kongelige Livgardes Musikkorps, Slesvigske Musikkorps, Marinens Musikkorps- Karlskrona, Sønderjyllands Symfoniorkester, Odense Symfoniorkester, Aarhus Symfoniorkester samt deltaget ved dirigentkurser i USA, England og Baltikum.

Endvidere er René Bjerregaard udnævnt til chefdirigent for Det Danske Ungdoms Harmoni-Orkester, der består af talentfulde unge musikere fra hele Danmark.